**CONCURS ”DAN BARBILIAN – MATEMATICIAN ȘI POET”**

**CLASA A VII-A**

**NOIEMBRIE 2022**

**Subiectul I**

**Citește textul:**

*Grozav îi plac lui Neluțu ... amintirile din copilărie ! Acum are patru ani, vorbește fără să mai stâlcească un cuvânt și când i se spune că a fost un timp când zicea: pampură în loc de plapumă izbucnește în râs.*

* *Ce prostuț eram, zice, vârându-se mereu în vorba musafirilor ...*

*Iar pentru că acum e mare și deștept, simte o plăcere nespusă să-și amintească de vremurile alea ... depărtate.*

|  |
| --- |
|  *Acum însă s-a sculat și privește în jur. În odaia lui nu e nimeni, iar perdeaua flutură tainic, mișcată de vânt. Neluțu coboară din pat și intră în sufragerie. Masa și scaunele stau la locul lor, tăcute ! Nu e nimeni. Nici în celălalt dormitor ... Singur ? Singur. Ușa dinspre bucătărie e închisă și Neluțu nu poate deschide clanța. Trage de ea, dar nu apasă ... băiatul fuge iute în patul lui, dar culcușul s-a răcit, parcă nu e al lui ... Și stă singur în pat, singur cu perdeaua ce se mișcă falnic în față. Singur ? Singur ! Neluțu nu se învață cu singurătatea. Singurătatea nu poți s-o iei de coadă, nici s-o calci în picioare. Nu-i place deloc, ba chiar îi e ... frică. Începe să țipe puternic, ascuțit. Mama vine fuga din bucătărie.* |

* *Ce e ?*
* *De ce ai plecat ? De ce ? face băiatul bot și se întoarce spre perete. Mama înaltă din umeri și dă să plece.*
* *Stai acum, nu pleca ...*
* *Vrei să-mi spui ceva ?*

*Da, Neluțu ar vrea să spună așa: ”Știi, mămico, mi-a fost frică singur ...” A și început:*

* *Știi, mămico ...*

*Dar s-a oprit. Băiatului i-a trecut frica. Acum e în brațele mamei. E bucuros ... râde, râde cu poftă și când se oprește i se pare că frica de adineauri a fost de mult, de mult. Cândva, când era mic. A început din nou să turuie.*

*Neluțu ar vrea să spună deodată, când eram mic, mi-era frică singur ...ce prostuț eram !...*

(Mircea Sântimbreanu, *Când eram mic*)

**Rezolvă următoarele sarcini de lucru, formulate pornind de la textul dat.**

1. Încercuiește litera corespunzătoare răspunsului corect. **(4 p)**

Verbul *a fi* în structura ”mi-era frică” are valoare:

* 1. Auxiliară;
	2. Copulativă;
	3. Predicativă.
1. Citește cu atenție afirmațiile de mai jos. Dacă apreciezi că afirmația este adevărată, încercuiește litera A. Dacă tu crezi că este falsă, încercuiește litera F. **(4 p)**

|  |  |
| --- | --- |
| Termenii *singurel* și *singurătate* fac parte din aceeași familie lexicală. | A/F |
| Cuvântul *deodată* s-a format prin derivare. | A/F |
| În cuvântul *deschide* se află 8 litere și 7 sunete. | A/F |
| Se află un triftong în cuvântul *picioare.* | A/F |

1. Completează tabelul de mai jos precizând valoarea morfologică și funcția sintactică a cuvintelor date. **(4 p)**

|  |  |  |
| --- | --- | --- |
| **Cuvântul** | **Valoarea morfologică** | **Funcția sintactică** |
| *mămico* |  |  |
| *bucuros* |  |  |
| *deodată* |  |  |
| *se întoarce* |  |  |

1. Construiește un enunț în care cuvântul *copil*  să fie la plural, în cazul Genitiv, articulat cu articolul hotărât și să îndeplinească funcția sintactică de Atribut. **(4 p)**
2. Formulează ideea principală a textului din chenar. **(4 p)**

**Subiectul II**

Imaginează-ți că ești în vacanță, la bunicii tăi.

Scrie o notă de jurnal, de cel puțin 150 de cuvinte, în care să prezinți o zi de vacanță, incluzând o secvență narativă și una descriptivă. Data redactării jurnalului este 5 septembrie 2022.

Punctajul pentru compunere se acordă astfel:

•conținutul compunerii – 15 puncte

•redactarea compunerii – 10 puncte (marcarea corectă a paragrafelor – 1 punct; coerența textului – 2 puncte; proprietatea termenilor folosiți – 1 punct; corectitudine gramaticală – 1 punct; claritatea exprimării ideilor – 2 puncte; respectarea normelor de ortografie – 1 punct; respectarea normelor de punctuație – 1 punct; lizibilitate – 1 punct).

**Notă!** Compunerea nu va fi precedată de titlu sau de motto. Punctajul pentru redactare se acordă doar în cazul în care compunerea are minimum 150 de cuvinte și dezvoltă subiectul propus.